Datum: 1. 9. 2021

Spoštovani,

objavljamo odgovore na vprašanja gospodarskih subjektov za javno naročilo št. **JHL-12/21** **Vzdrževanje in popravila službenih vozil, ki so bila** posredovana naročniku preko Portala javnih naročil.

VPRAŠANJE:

Spoštovani:  
  
1. V sklopu 1,2 in 3 je veliko vozil, koliko vozil naenkrat se lahko zgodi da pripeljete na servis?  
2. Vezano na 1 vprašanje, če pripeljete NPR 4x tovorna vozila, ali je potrebno ponuditi 4x nadomestno tovorno vozilo vozilo? ALI če pripeljete vozilo z CNG sistemom v servis ali nujno potrebujete CNG nadomestno vozilo? Kako boste preverjali število in ustreznost nadomestnih vozil?  
3. Za sklop 2 zahtevate »Gospodarski subjekt mora ponudbi za servisiranje vozil koncerna Volkswagen s pogonom na CNG iz sklopa št. 2 za objekt mehanične delavnice priložiti certifikat o skladnosti elaborata eksplozijske ogroženosti in izvedenih ukrepov Ex-zaščite. Ali je dovolj, elaborat o požarni ogroženosti ali varnosti?  
4. Za sklop 4 zahtevate certifikat o usposobljenosti delavca za delo z visokonapetostnimi baterijami, ali je dovolj certifikat o izobraževanju za delo z električnimi vozili druge znamke? Ali mora biti prav certifikat o delu z baterijami, saj to ni logično ker v Sloveniji ni podjetja ki bi lahko popravljalo litijske baterije električnih vozil.

ODGOVOR:

1. Število vozil, ki jih bo posamezni naročnik naenkrat pripeljal na servis je vnaprej težko določiti, saj so servisni intervali in čas servisa odvisni od števila prevoženih kilometrov posameznega vozila. Lahko pa se zgodi, da bo posamezni naročnik naenkrat na servis pripeljal več vozil.

2. Izbranemu ponudniku, ki bo na servis prevzel vozilo s CNG sistemom, ni nujno potrebno zagotoviti nadomestno vozilo s pogonom na CNG. Izbrani ponudnik za posamezni sklop predmeta javnega naročila bo moral pri izvedbi okvirnega sporazuma za posamezni sklop zagotavljati zadostno število in ustreznost nadomestnih vozil, v skladu z določili razpisne dokumentacije.

Naročnik spreminja razpisno dokumentacijo na način, da ponudniku pri izvajanju storitev hitrega servisiranja ni potrebno zagotoviti nadomestnega vozila, kot je določeno v drugem odstavku 12. člena osnutka okvirnega sporazuma, pri čemer se v navedenem odstavku črta naslednje besedilo: »in zagotavljati naročniku brezplačno nadomestno vozilo v času izvajanja storitve hitrega servisiranja«.

Naročnik spreminja razpisno dokumentacijo na način, da se v način izvedbe posameznih storitev vključi tudi predhodni dogovor (po telefonu ali elektronski pošti) med predstavniki strank okvirnega sporazuma, v katerem bosta stranki okvirnega sporazuma skupaj dogovorili čas predaje službenega vozila v vzdrževanje oziroma v popravilo ter odprtje delovnega naloga, pri čemer rok predaje oziroma izročitev službenega vozila v vzdrževanje oziroma v popravilo ne sme biti daljši od petih (5) koledarskih dni od dneva, ko je naročnik izvajalcu posredoval informacijo o nameravani izvedbi storitev. Velja tudi v primeru uporabe določila iz 2.2.2. točke razpisne dokumentacije, ki se v petem odstavku sklicuje na prvi odstavek 10. člena okvirnega sporazuma (ne na deveti člen okvirnega sporazuma, kot je pomotoma navedena v razpisni dokumentaciji.

Izvajalec se obvezuje, da bo službeno vozilo posameznega naročnika v vzdrževanje oziroma v popravilo prevzel v roku petih (5) koledarskih dni, šteto od dneva prejema informacije o nameravani izvedbi storitev, o čemer mora o tem predhodno obvestiti naročnika (po telefonu ali elektronski pošti).

V kolikor posamezni naročnik v vzdrževanje oziroma v popravilo isti dan preda izvajalcu več kot eno vozilo istega tipa (tovorno/osebno), je izvajalec dolžan posameznemu naročniku zagotoviti vsaj eno nadomestno vozilo za posamezni tip vozila in sicer za čas do (izvedbe storitev) izvedenega vzdrževanja/popravila zadnjega vozila. Navedeno pomeni, da je izvajalec, v primeru prevzema dveh osebnih in dveh tovornih vozil posameznega naročnika v vzdrževanje oziroma v popravilo isti dan, dolžan posameznemu naročniku zagotoviti eno osebno nadomestno vozilo in eno tovorno nadomestno vozilo. Enako število nadomestnih vozil (eno osebno in eno tovorno) je izvajalec dolžan zagotoviti tudi v primeru prevzema enega osebnega in enega tovornega vozila v vzdrževanje oziroma v popravilo isti dan.

V primeru izvedbe storitev, ki ne zajemajo rednega vzdrževanja in jih naročnik ni mogel vnaprej prevideti o čemer bi lahko izvajalcu, v okviru predhodnega dogovora, posredoval informacijo o nameravani izvedbi storitev (prometna nesreča, izredne poškodbe, druga nepredvidena popravila), se izvajalec obvezuje odpreti delovni nalog na dan predaje/dostave takega vozila v popravilo.

Na podlagi zgoraj navedenih pojasnil, naročnik spreminja razpisno dokumentacijo na naslednji način:

* **v prvem odstavku 10. člena osnutka okvirnega sporazuma** (se doda nova druga alineja, ki se glasi: *»predstavnika strank okvirnega sporazuma predhodno dogovorita (po telefonu ali elektronski pošti) čas predaje službenega vozila v vzdrževanje oziroma v popravilo ter odprtje delovnega naloga, pri čemer rok predaje oziroma izročitev službenega vozila v vzdrževanje oziroma v popravilo ne sme biti daljši od petih (5) koledarskih dni od dneva, ko je naročnik izvajalcu posredoval informacijo o nameravani izvedbi storitev (po telefonu ali elektronski pošti), o čemer izvajalec predhodno obvesti naročnika*«. Ostale alineje ostanejo nespremenjene,
* **v 10. členu osnutka okvirnega sporazuma** se doda nov tretji odstavek, ki se glasi: »*V kolikor naročnik v vzdrževanje oziroma v popravilo isti dan preda izvajalcu več kot eno vozilo istega tipa (tovorno/osebno), je izvajalec dolžan naročniku zagotoviti vsaj eno nadomestno vozilo za posamezni tip vozila in sicer za čas do (izvedbe storitev) izvedenega vzdrževanja/popravila zadnjega vozila*. *Enako število nadomestnih vozil (eno osebno in eno tovorno) je izvajalec dolžan zagotoviti tudi v primeru prevzema enega osebnega in enega tovornega vozila v vzdrževanje oziroma v popravilo isti dan*«,
* **v 11. členu osnutka okvirnega sporazuma** se doda nov drugi odstavek, ki se glasi: »*V primeru izvedbe storitev, ki ne zajemajo rednega vzdrževanja in jih naročnik ni mogel vnaprej prevideti o čemer bi lahko izvajalcu, v okviru predhodnega dogovora, posredoval informacijo o nameravani izvedbi storitev (prometna nesreča, izredne poškodbe, druga nepredvidena popravila), se izvajalec obvezuje odpreti delovni nalog na dan predaje/dostave takega vozila v popravilo.*« Dosedanji drugi in tretji odstavek postaneta tretji in četrti odstavek,
* **v prvem odstavku 11. člena osnutka okvirnega sporazuma** se na koncu stavka doda besedilo, ki se glasi: *»ali pokvarjenih vozil. V tem primeru se izvajalec obvezuje izvršiti popravilo vozila v najkrajšem možnem času)«.* Besedilo prvega odstavka 11. člena osnutka okvirnega sporazuma se po spremembi glasi: »*Izvajalec se obvezuje, da bo v roku treh (3) delovnih dni od izstavitve/odprtja delovnega naloga, zagotovil potrebne nadomestne dele in material ter ustrezno izvedel storitve, ki so predmet tega okvirnega sporazuma (razen popravil službenih vozil, poškodovanih v prometnih nesrečah oziroma drugače poškodovanih ali pokvarjenih vozil. V tem primeru se izvajalec obvezuje izvršiti popravilo vozila v najkrajšem možnem času*)«.
* **v drugem odstavku 12. člena osnutka okvirnega sporazuma** se črta naslednje besedilo: »in zagotavljati naročniku brezplačno nadomestno vozilo v času izvajanja storitve hitrega servisiranja«. Besedilo drugega odstavka 12. člena osnutka okvirnega sporazuma se po spremembi glasi: *»V primeru izvajanja storitev hitrega servisiranja mora izvajalec, po predhodnem dogovoru s predstavnikom naročnika, izvršiti popravilo še isti dan, v najkrajšem možnem času.«,*
* **v prvem odstavku 13. člena osnutka okvirnega sporazuma** se doda nova prva alineja, ki se glasi: *»službeno vozilo v vzdrževanje oziroma v popravilo prevzel v roku petih (5) koledarskih dni, šteto od dneva prejema informacije o nameravani izvedbi storitev, o čemer mora o tem predhodno obvestiti naročnika (po telefonu ali elektronski pošti)*«. Ostale alineje ostanejo nespremenjene.

Vse navedene spremembe bo naročnik upošteval pri pripravi okvirnega sporazuma za posamezni sklop predmeta javnega naročila, ki ga bo sklenil z izbranim ponudnikom.

V skladu z navedenimi spremembami in pojasnili se smiselno spremenijo vsa ostala določila razpisne dokumentacije, na katera se navedene spremembe in pojasnila nanašajo.

3. Naročnik navedeno zahtevo za sklop št. 2 umika iz razpisne dokumentacije. Naročnik iz razpisne dokumentacije črta pogoj, ki je naveden v šestem odstavku v poglavju 3.2.3. razpisne dokumentacije, pod točko 1 (TEHNIČNA SPOSOBNOST za Sklop št. 2: Vozila koncerna VOLKSWAGEN - CNG). Navedenega certifikata ni potrebno predložiti k ponudbeni dokumentaciji.

4. Naročnik navedeno zahtevo za sklop št. 4 umika iz razpisne dokumentacije. Naročnik iz razpisne dokumentacije črta pogoj, ki je naveden v tretji alineji drugega odstavka v poglavju 3.2.3. razpisne dokumentacije, pod točko 2 (KADROVSKA SPOSOBNOST za Sklop št. 4: Vozila koncerna VOLKSWAGEN - električna). Navedenega certifikata ni potrebno predložiti k ponudbeni dokumentaciji.

Lepo pozdravljeni!

JAVNI HOLDING Ljubljana, d.o.o.

Sektor za javna naročila